b'\n_START_ARTICLE_\nDolors Aleu i Riera\n_START_SECTION_\nBiografia\n_START_PARAGRAPH_\nVa n\xc3\xa9ixer el 7 d\'abril de 1857, filla de Joan Aleu, de Cornudella de Montsant, i de Eul\xc3\xa0lia Riera, de Sant Mart\xc3\xad de Proven\xc3\xa7als, sent inscrita amb els noms de Dolors Josefa i Rosa. Acab\xc3\xa0 el batxillerat el mes de juliol del 1874 i el setembre del mateix any ingress\xc3\xa0 a la Facultat de Medicina. Sempre va tenir el suport del seu pare, que era un pol\xc3\xadtic influent, i li pagava dos escortes perqu\xc3\xa8 l\'acompanyessin a classe. Acab\xc3\xa0 els estudis el 1879, per\xc3\xb2 no tingu\xc3\xa9 perm\xc3\xads per fer l\'examen de llicenciatura fins al 4 d\'abril de 1882, i finalment s\'examin\xc3\xa0 a Madrid el 19 de juny d\'aquell any. Aprov\xc3\xa0 amb excel\xc2\xb7lent i es convert\xc3\xad en la primera dona llicenciada de l\'Estat espanyol. Es doctor\xc3\xa0 a Madrid el 8 d\'octubre de 1882, 4 dies despr\xc3\xa9s que ho fes Martina Castells i Ballesp\xc3\xad. Public\xc3\xa0 la tesi doctoral titulada De la necesidad de encaminar por una nueva senda la educaci\xc3\xb3n higi\xc3\xa9nico-moral de la mujer (1883). S\'especialitz\xc3\xa0 en ginecologia i medicina infantil. _NEWLINE_Entre les tres primeres dones que estudiaren medicina a Espanya tamb\xc3\xa9 hi figura Maria Elena Maseras, per\xc3\xb2 \xc3\xbanicament Dolors Aleu va exercir la professi\xc3\xb3 amb consulta pr\xc3\xb2pia a Barcelona durant 25 anys. Martina Castells mor\xc3\xad prematurament abans de poder exercir i Elena Maseras es dedic\xc3\xa0 a l\'ensenyament._NEWLINE_Dolors Aleu es va casar amb Camil Cuy\xc3\xa0s i Mart\xc3\xad el 19 d\'octubre de 1883, a Barcelona. Van tenir dos fills, Joan i Camil._NEWLINE_La doctora Aleu port\xc3\xa0 una vida professional molt activa durant 25 anys a les dues consultes que va obrir a Barcelona, de pediatria i ginecologia. Va ser professora d\'higiene dom\xc3\xa8stica a l\'Academia de Ciencias, Artes y Oficios para la Mujer fundada el 1885 al n\xc3\xbamero 10 de la Rambla de Canaletes per la concertista d\'ideologia lliberal Clotilde Cerd\xc3\xa0 i Bosch, coneguda art\xc3\xadsticament com a Esmeralda Cervantes. _NEWLINE_Tamb\xc3\xa9 va ser autora de textos de car\xc3\xa0cter divulgatiu, orientats a millorar la qualitat de vida de les dones, especialment en l\'\xc3\xa0mbit de la maternitat, com ara Consejos a una madre sobre el r\xc3\xa9gimen, limpieza, vestidos, sue\xc3\xb1o, ejercicio y entretenimiento de los ni\xc3\xb1os. Advoc\xc3\xa0 perqu\xc3\xa8 s\'abandon\xc3\xa9s la cotilla, que oprimia el t\xc3\xb2rax i afinava la cintura de les dones, perqu\xc3\xa8 dificultava la circulaci\xc3\xb3 sangu\xc3\xadnia i provocava desmais.\n_START_SECTION_\nLlegat\n_START_PARAGRAPH_\nLa doctora Aleu \xc3\xa9s recordada en el nom del "Centre Sociosanitari Putget Dolors Aleu", de Barcelona._NEWLINE_El 8 de mar\xc3\xa7 de 2017, Dia Internacional de les Dones, s\'estren\xc3\xa0 a la Sala Mald\xc3\xa0 el muntatge Barbes de balena. O de qu\xc3\xa8 estan fetes les cotilles, d\'Anna Maria Ricart, basada en la biografia de la doctora Aleu. Com a an\xc3\xa8cdota, cal assenyalar que la protagonista era interpretada per N\xc3\xbaria Cuy\xc3\xa0s, rebesn\xc3\xa9ta real de Dolors Aleu.'